Borgerne i Frederikshavn får udsigt til seks store havvindmøller, der skal placeres i vandet fire kilometer fra kysten.

Energistyrelsen har ifølge P4 Nordjylland givet tilladelse til bygning af de seks test-møller, der skal opføres af DONG Energy. Møllerne kommer, efter at en arbejdsgruppe i Folketinget for tre år siden udpegede farvandet ud for Frederikshavn som ét af de to områder i Danmark, der er særligt velegnede til forsøgsmøller på havet. Den første af de seks møller vil blive sat op næste år, og resten følger efter frem til 2015.